Vriend op Springbok se plaas geskietJohan Goosen en Armandt Stoman. Foto: Via Facebook. Die veelsydige Springbok-agterspeler Johan Goosen (24) het glo Dinsdag ŉ vriend van hom per ongeluk op sy Oos-Kaapse plaas geskiet en gewond. Brig. Miranda Mills, provinsiale polisiewoordvoerder, het Donderdag aan Maroela Media gesê die voorval het omstreeks 11:00 op Goosen se plaas naby Aliwal-Noord plaasgevind. “Dit blyk dat mnr. Goosen die vriend per ongeluk met ŉ jaggeweer in die enkel geskiet het. Die polisie het egter nog nie die presiese omstandighede rondom die skietery nie en is nog besig om dit te ondersoek,” het Mills gesê. Mills het gesê Goosen en die vriend, Armandt Stoman (25), se verklarings kon nog nie deur die polisie afgeneem word nie. Sy het verduidelik Stoman is ná die voorval na ŉ hospitaal in Bloemfontein gehaas is en moes intussen reeds twee operasies ondergaan. Volgens Mills was Goosen ná die voorval erg getraumatiseerd en moes ook behandeling vir skok ontvang. “Die polisie gaan vandag probeer om albei mans se verklarings af te neem as almal tot verhaal gekom het.” Mills het gesê hoewel geen misdaad vermoed word nie, ondersoek die polisie die aangeleentheid. “Sodra al die nodige verklarings afgeneem is, sal besluit word watter soort saak aanhangig gemaak gaan word,” het sy gesê. Goosen het in 2014 tydelik na Frankryk verhuis om vir die Racing 92-klub in Parys rugby te speel. Hy is in 2016 deur Allister Coetzee nadergehark om in die jaareindtoer na Europa vir die Springbokke uit te draf. Hy het in Desember 2016 skokgolwe veroorsaak toe hy, aldus Racing 92, onverwags sy uittrede uit rugby aangekondig het om ’n kommersiële betrekking in Suid-Afrika te aanvaar, waarna hy teruggekeer het na sy plaas. Racing 92 dreig Goosen met regstappe vir kontrakbreuk.